Kažimír, Peter, podpredseda vlády a minister financií SR (2012-07-25):
Dámy a páni, ja som vedel, že prednesením návrhu tohto zákona vianočná atmosféra končí, balíkom zákonov, ktoré ja predkladám (Smiech v rokovacej sále.), lebo je mi úplne jasné, aká téma je na stole. Ja mám tú smolu, že rezort financií spravuje zákon o správnych poplatkoch. Kto už mal tú možnosť si posedieť v exekutíve, alebo je proste dlhodobý člen tohto váženého parlamentu, dobre vie, že zákon o správnych poplatkoch sa týka mnohých, mnohých rezortov a orgánov štátnej správy, čiže my spravujeme tento zákon. Bohužiaľ. Ja by som ho teda radšej nespravoval, ale spravuje ho rezort financií, a preto ho musím predkladať ja. Je pravdou, že rezort financií, rezort financií niekedy v máji, koncom apríla, proste hneď po nástupe do vlády oslovil som všetkých kolegov, ktorí majú pod svojou kontrolou správne konania, aby si spravili veľkú inventúru správnych poplatkov, a nielen z hľadiska samozrejme fiškálneho efektu, ale aj z hľadiska vôbec ich potreby správnych poplatkov, lebo naozaj, aj v tomto si veľmi vážim, a budem hovoriť za kolegov zo SaS, ktorí sa zatiaľ neozvali, ale správne poplatky majú aj súvis s podnikateľským prostredím. A správne konania ako také vedia veľkým spôsobom obťažovať a robiť problémy pri podnikaní a pri každodennom živote. Čiže tie efekty neboli len týmto smerom, len proste zinkasovať čo najviac peňazí. To, čo je v tomto zákone, vo veľkej časti je premietnuté, sú tam premietnuté návrhy jednotlivých rezortov. A som veľmi rád, že ma neskúšate zo zvyšovania správnych poplatkov, ktoré sa týkajú predovšetkým zdravotníctva, alebo ďalších, pretože za tieto návrhy si vecne naozaj zodpovedajú kolegovia, rezortní ministri, a, samozrejme, ja sa nevyväzujem zo zodpovednosti a povinnosti odpovedať na akékoľvek otázky. Otázka týkajúca sa súdnych poplatkov bude ďalej tlmočená. Ja si viem predstaviť samozrejme ešte debatu aj v ďalšom, v ďalších čítaniach o týchto poplatkoch a samozrejme po súhlase príslušného rezortného ministra môže dôjsť aj k zmenám. Už aj preto, že pri väčšine týchto poplatkov nevieme, alebo rezorty neboli schopné identifikovať pozitívny alebo negatívny dopad na štátny rozpočet. Aby vám bolo, drahí kolegovia, jasné, štát, bohužiaľ, nemá žiadnu evidenciu, zásadnú evidenciu správnych konaní. Ani koľko, ani poplatkov hotovosti, no, ako je to, je to tak, ako to na Slovensku býva. Nehovorím, že je v tom neporiadok, ale nie je tam žiadna zásadná znalosť plánovania, alebo nejaká online informácia, čo, mimochodom, si musím štuchnúť, naši predchodcovia si do východiska štátneho rozpočtu dali pár desiatok miliónov navyše, takzvaných nedaňových príjmov práve z titulu správnych poplatkov, ktoré sa evidentne neplnia ani v tomto, ani v budúcom roku. Čiže obrovský priestor na omaľovánky pri tvorbe rozpočtu a vytvárania nejakého výdavkového rámca. No ale ideme ďalej, ideme ďalej. Pán Beblavý, tu musím povedať, pán poslanec Beblavý sa tu vzrušoval nad otázkou stavebných konaní. A tu mám, naopak, pocit, aj keď teda nie som odborník v stavebnom konaní, že istá dávka progresivity, respektíve odlišnosti správneho konania pre fyzické a právnické osoby je namieste. Bohužiaľ, dodnes alebo stále funguje, že 33 eur je správne konanie alebo poplatok za správne konanie za bytový – čo za bytový dom! – za šopu, ak teda na ňu treba povolenie nejaké vo vašej záhrade, a takisto za Shopping centrum Aupark alebo za Aquapark AquaCity v Poprade. To nie je normálne! To, pri všetkej úcte, musíte uznať, že to nie je normálne a nesúvisí to, samozrejme už vôbec, ani s premietnutím nákladov, ktoré treba na to správne konanie. Je nám úplne jasné, že stavebné konania na veľký bytový dom alebo na veľký shopping center v rámci posudzovania environmentálnych dopadov a všetkých možných iných dopadov, ktoré tam sú, sú úplne odlišné pri malých stavbách a pri veľkých stavbách. Čiže snahou predkladateľa, v tomto prípade rezortu dopravy, bolo vniesť do tohto tento systém. Nobody is perfect, ako sa hovorí. A je tu istá miera progresivity, ktorá vyplýva od, ani nie od podlahovej plochy, ale šlo sa na takzvané obostavané metre kubické, čiže to je proste parameter, ktorý sa vyjadruje. Pre vašu informáciu, stavba bytového domu, dokumentácie pri bytovom dome do obostavanosti do troch tisíc metrov kubických, je to 750 eur, a potom za každých začatých tisíc metrov kubických 250 eur. Pôvodne to bolo 33. Ako musíte uznať v tomto prípade aj iné nároky na takéto správne konanie, a tu je to úplne v poriadku. A ja nezdieľam vaše ani obavy z hľadiska prenosu takýchto poplatkov do ceny, lebo chcel by som vás dostať z akademického vnímania na zem. Táto krajina, ako celá Európa, proste bojuje s prepadom cien nehnuteľností. A opýtajte sa developerov, dajte si urobiť nejaký prieskum, alebo sa stačí k nemu dostať, máme tisíce prázdnych bytov v Bratislave aj vo väčších krajských mestách. To znamená, tie ceny, ak niekedy v minulosti neodrážali reálne náklady, a bol v nich zakomponovaný obrovský, obrovský zisk, dnes prepadávajú. Prepadávajú hlboko pod ceny, ktoré boli pred rokmi, v čase ešte nafukovania realitnej bubliny, a dnes si neviem predstaviť prenášanie stodvadsiatich eur, prepáčte, do ceny bytu pre, tak ako ste to ľútostivo opísali, malú dýchavičnú mladú rodinu, finančne dýchavičnú rodinu, ktorá sa bude musieť vysporiadať s poplatkom Ficovej vlády vo výške stodvadsiatich eur. Ako, nehnevajte sa, toto je mimo reality a mimo toho, čo vy vyznávate, mimo trhového správania tých, ktorí sa stretávajú na trhu, predávajúci a kupujúci. To je dnes realita. A posledne, pán Simon, otázka čistého vína, červeného vína, čistej vody a červeného vína a podobných nápojov, ktoré si máme naliať. Je to správny poplatok, je to registračný poplatok. A štát, ak teda nás nenapadnete z ústavnosti, má podľa nás právo do formy poplatkov nepre..., prenáša samozrejme zásadné náklady, ale prenáša aj svoju vôľu prenášať na správanie sa tých, ktorí do toho konania vstupujú. To znamená, s vyššími poplatkami my vieme, alebo sa aspoň nádejame, že vieme nejakým spôsobom regulovať správanie sa ľudí. Aj ako kupujúci, ak to chcete v tomto prípade, ak ide o registračné poplatky na autá. O nich hovoríte. Veľa sa o tom bude rozprávať. Ja nepochybujem o tom. Už dnes si myslím, že všetci ľudia vedia, koho by sa to malo dotýkať. To znamená, tu sa hrá veľmi fér hra. Chcem zopakovať, že predajcovia najpopulárnejšej značky automobilu na Slovensku Škoda hovoria, že 70 % predávaných Škodoviek sa nebude týkať tento zvýšený registračný poplatok, pretože sú také obľúbené. Sú obľúbenejšie a predávanejšie sú autá s menším výkonom motora. V prípade značky Volkswagen je to vyše 50 percent. Čiže ja chápem, je fajn, je z hľadiska opozície úplne legitímne a z hľadiska médií určite zaujímavé robiť krik okolo toho, koho sa to ako má dotknúť. Počul som už teda o otázkach znižovania bezpečnosti dopravy, obmedzovania rýchlosti. Ja by som všetkých kolegov poprosil, autorov takýchto hrozieb, aby sa išli pozrieť do miest, ako je Paríž, Londýn, Rím. Alebo do Dánska, ktoré má takéto správne poplatky násobné. Nemecko, ktoré má násobné takéto poplatky, registračné, hej. Takže tak sa treba možno opýtať, prečo sú také malé, malolitrážne autá v takých veľkých mestách s takými rozpočtami ako celá naša krajina? Ak to mám tak povedať, lebo to je tak, pravda. Ďakujem.